In nomine sancte et individue Trinitatis. Notum sit omnibus fidelibus christianis, quod Fulco de Laileio et Arturius, gener ejus, donaverunt ecclesiæ Vallis-Lucentis usuarium in nemore et in terra Lailei, ita quod omnia necessaria faciat de nemore predicta ecclesia, edificia videlicet, carbonem, ferrum inde sumat, glandes comedat, herbam et in plano et in bosco usque accipiat; arare tamen eidem ecclesie non licebit illam partem quam habebant in terris in quibus monachi tres partes habebant et illi quartam, ubicumque esset. Hoc donum factum est apud Triagnium, ita quod testes fuerunt domnus Ansellus de Triagnio et Garnerius, frater ejus; Ansellus Vast ans-segetem; Petrus de Turnela; Garnerius de Fosseio; Radulfus Boisons; Dietus de Berneriis; Helias de Malopassu; Vitalis, prepositus de Triagnio; Alemnus de Villa-nova; Bartholomeus, presbiter de Planceiaco. Hoc donum laudaverunt, ad portam Vallis-Lucentis, Maria, uxor predicti Fulconis; et Wandreia, uxor predicti Arturii et Richoldis filia ejusdem Fulconis. Hujus laudationis testes fuerunt: Milo, decanus de Mulineio, et Guillelmus, presbiter de Balneiolo; Hugo de Laileio; Johannes, nepos ejus, et Theobaldus, filius ipsius Hugonis. Hoc iterum laudavit Aremengardis, filia predicti Fulconis, apud Laileium; ita quod testes fuerunt predictus Milo, decanus de Mulineio, Guillelmus, presbiter de Balneiolo: Hugo supradictus et filius ejus Theobaldus et Johannes Rufus. Hoc etiam donum ecclesie Vallislucentis concessum laudavit domnus Hisgnardus, vicecomes de Joviniaco de cujus feodo terra illa erat, et Esmerilla, uxor ejus, et Jolduinus, filius; et ultra hoc laudaverunt quicquid ecclesia Vallislucentis adquirere poterit de feodo suo apud Laileium. Hujus laudationis testes fuerunt: Fromundus Farsitus; Narjoldus, sororius ejus; Paganus Levatus; Stephanus Coctanum; Reinaldus de Sancto-Juliano; Josbertus de Jagnio; Constantius Ribaudus, et Philippus, filius ejus. Et ut hoc ratum et inconcussum omni tempore habeatur, rogatu Fulconis de Laileio et Arturii, generi ejus, sed et predicti vicecomitis Hisgnardi, Joviniaci, impressione sigilli domni Hugonis, Senonensis archiepiscopi, firmatum est.